KYK: Francois van Coke bring hulde aan Rowan Heine | Netwerk24
KYK: Francois van Coke bring hulde aan Rowan Heine
Deur Jana Marx 05 September 2018 08:31
Daar is steeds geen spoor van Rowan Heine (23) van Randburg se moordenaar nie.
Kapt. Mavela Masondo, polisiewoordvoerder van Gauteng, het Dinsdag bevestig niemand is nog in hegtenis geneem nie. Hy het vroeër gesê een of meer mense word in verband met die moord en huisroof gesoek.
Rowan Heine (23) en sy meisie, Simone Philips (23). Die paartjie was onafskeidbaar. Foto: Facebook
Heine is Sondagoggend in sy vriendin, Simone Philips (23), en haar ma se huis in die Woodlands-kompleks in Boskruin, Randburg, deur 'n inbreker doodgeskiet.
Volgens Brenda Philips, Simone se ma, het inbreker(s) Sondag om 02:50 deur die kombuis toegang tot die huis verkry.
Heine het gereeld by die Philips-gesin oorgebly. Die paartjie het wakker geword toe iemand in 'n kas in die kamer grawe. Heine het in 'n stoeiery met die inbreker betrokke geraak, waarna hy in die maag geskiet is. Volgens Adele, Heine se ma, het die nooddiens 'n driekwartier lank gespook om haar kind se lewe te red.
Heine en Philips sou Dinsdag een jaar en 11 maande lank 'n paartjie gewees het.
Intussen het huldeblyke op sosiale media ingestroom. Ook die sanger Francois van Coke het sy medelye uitgespreek.
In 'n video wat op sosiale media geplaas is, sê Van Coke hy is jammer om te hoor van die verlies vir Heine se familie en vriende en dat hy aan hulle dink in dié tyd. Van Coke het nie vir Heine persoonlik geken nie, maar wou net 'n boodskap ter ondersteuning stuur.
Heine was 'n tweedejaarstudent in omgewingsbestuur aan die Universiteit van Suid-Afrika (Unisa) en 'n sportman wat rugby vir die Misfits-span by die Diggers-rugbyklub in Randburg gespeel het. Hy het ook krieket gespeel en "af en toe 'n paar gholfballe gaan slaan".